Artūras Žukauskas (1956)

Biografija

1963–1968 m. mokėsi Šiaulių 5-joje vidurinėje mokykloje, 1968–1974 m. – Vilniaus Salomėjos Nėries vidurinėje mokykloje. Tais pačiais metais įstojo į Vilniaus universitetą, kurį baigė 1979 m., įgijo fiziko ir fizikos mokytojo kvalifikaciją. 1980–1982 m. čia studijavo aspirantūroje. 1983 m. VU apgynė fizikos ir matematikos mokslų kandidato (dabar – daktaro) disertaciją „Nepusiausvirųjų krūvininkų ir eksitonų kaitimas stipriai sužadintuose II–VI grupės junginių kristaluose“, 1991 m. – habilituoto fizinių mokslų daktaro disertaciją „Netermalizuotos elektronų ir fononų sistemos kinetika stipriai sužadintuose tiesiajuosčiuose puslaidininkiuose“.
1979–1982 m. – jaunesnysis mokslinis bendradarbis, 1983–1992 m. – vyresnysis mokslinis bendradarbis VU Fizikos fakulteto Puslaidininkių fizikos katedroje. 1992–2015 m. – Taikomųjų mokslų instituto vyriausiasis mokslo darbuotojas, 2002–2012 m. – direktorius, 2013–2015 m. – Puslaidininkinės optoelektronikos skyriaus vedėjas. 1993–2015 m. – VU Fizikos fakulteto Puslaidininkių fizikos katedros profesorius. 2000 ir 2001 m. dirbo vizituojančiu mokslininku Rensselaerio politechnikos institute (Troja, Niujorko valstija, JAV).
2000–2003 m. buvo Lietuvos mokslo tarybos Fizinių mokslų komisijos narys. Nuo 2001 m. – Lietuvos mokslų akademijos narys ekspertas, nuo 2011 m. – tikrasis narys. IEEE vyresnysis narys (nuo 2009 m.), Lietuvos fizikų draugijos valdybos narys, Lietuvos medžiagų tyrinėtojų draugijos narys, Pažangių apšvietimo technologijų vystytojų asociacijos valdybos pirmininkas, Nacionalinės viešųjų pirkimų praktikų asociacijos narys.
2015 m. išrinktas Vilniaus universiteto rektoriumi. Sutelkė pastangas universiteto strateginės valdysenos srityje, inicijavo modernios universiteto struktūros kūrimą, darbuotojų atlyginimų reformą, bendrųjų akademinių ir didaktinių gebėjimų mokymus darbuotojams, partnerystės profesorių ir docentų pareigybių atsiradimą, pirmakursių integracijos savaitę, neliečiamojo kapitalo fondo įsteigimą, vidinės ir išorinės komunikacijos pertvarką. Vykstant permainoms Vilniaus universitetas pirmą kartą pateko tarp 500 geriausių pasaulyje aukštųjų mokyklų (pagal „QS World University Rankings 2016–2017“).

Mokslinė veikla

Pagrindinės mokslinės veiklos sritys – puslaidininkinių medžiagų ir darinių optinės savybės, šviesos diodų taikymai apšvietimo ir matavimų srityse. Monografijos, vadovėlio, virš 270 straipsnių moksliniuose žurnaluose ir konferencijų darbuose, septynių patentuotų išradimų autorius ir bendraautoris. Publikacijos cituotos virš 3000 kartų (pagal Clarivate Analytics WOS duomenis).

Sporto veikla

Aktyvus masinių orientavimosi sporto bei sportinės radiopelengacijos varžybų dalyvis, sportinės radiopelengacijos aparatūros konstruktorius. Ištvermės sporto šakų ir turizmo mėgėjų klubo „OK Klajūnas“ narys , Lietuvos radijo mėgėjų draugijos narys (LY5FOX). Sportinės radiopelengacijos 2017 m. Europos čempionato prizininkas (klasikinėse 80 m ir 2 m rungtyse, M60 kategorijoje, komandoje su Alvydu Simanaičiu), 2018 m. pasaulio čempionato nugalėtojas (80 m klasikinėje rungtyje, M60 kategorijoje, komandoje su Arūnu Maršalka), 2019 m. Europos čempionas (80 m ir 2 m klasikinėse rungtyse, M50 kategorijoje, komandoje su Robertu Dapkumi ir Algirdu Skudricku).